CELEX: 32018D1471
Language: hu
Date: 2018-09-19 00:00:00
Title: A Bizottság (EU) 2018/1471 határozata (2018. szeptember 19.) a „SZÜNTESSÜK MEG A CSALÁST és az UNIÓS FORRÁSOKKAL való visszaélést – a döntések, a végrehajtás és a szankciók jobb ellenőrzése révén” elnevezésű javasolt polgári kezdeményezésről (az értesítés a C(2018) 6077. számú dokumentummal történt)

2.10.2018   
               
               
                  HU
               
               
                  Az Európai Unió Hivatalos Lapja
               
               
                  L 246/46
               
            
         A BIZOTTSÁG (EU) 2018/1471 HATÁROZATA
         (2018. szeptember 19.)
         a „SZÜNTESSÜK MEG A CSALÁST és az UNIÓS FORRÁSOKKAL való visszaélést – a döntések, a végrehajtás és a szankciók jobb ellenőrzése révén” elnevezésű javasolt polgári kezdeményezésről
         
            
               (az értesítés a C(2018) 6077. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:
         
                     (1)
                  
                  
                     A „SZÜNTESSÜK MEG A CSALÁST és az UNIÓS FORRÁSOKKAL való visszaélést – a döntések, a végrehajtás és a szankciók jobb ellenőrzése révén” elnevezésű javasolt polgári kezdeményezés tárgya a következő: „Az európai intézményeket fel kellene jogosítani arra, hogy fokozott (többek között előzetes) ellenőrzést és szigorúbb szankciókat alkalmazzanak azokban az uniós tagállamokban, amelyek nem tagjai az Európai Ügyészségnek.”
                  
               
                     (2)
                  
                  
                     A javasolt polgári kezdeményezés célkitűzései a következőkre vonatkoznak: „A csalás és az uniós forrásokkal való visszaélés megelőzése és szankcionálása érdekében az európai intézményeket fel kellene jogosítani arra, hogy fokozott ellenőrzést alkalmazzanak azokban a tagállamokban, amelyek nem vesznek részt az Európai Ügyészség keretében folytatott együttműködésben. Ez kiterjedne a finanszírozás és a közbeszerzési döntések előzetes ellenőrzésére a kockázatos területeken. Azt javasoljuk, hogy ez a mélyebb ellenőrzés terjedjen ki valamennyi körülmény teljes feltárására, valamint a csalárd tevékenységek és az EU pénzügyi érdekeit károsító egyéb bűncselekmények nyilvánosságra hozatalára.”
                  
               
                     (3)
                  
                  
                     Megalakult a polgári bizottság, és kijelölték a kapcsolattartó személyeket a rendelet 3. cikkének (2) bekezdésével összhangban, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés (a továbbiakban: EUSZ) 2. cikkében foglalt értékeivel.
                  
               
                     (4)
                  
                  
                     A Szerződések végrehajtása céljából uniós jogi aktusok fogadhatók el
                     
                                 a)
                              
                              
                                 annak érdekében, hogy meghatározzák a strukturális alapok feladatait, elsődleges célkitűzéseit és megszervezését, amely magában foglalhatja az alapok átcsoportosítását az Európai Unió működéséről szóló szerződés (a továbbiakban: EUMSZ) 177. cikkének megfelelően;
                              
                           
                                 b)
                              
                              
                                 a kutatás és a technológiai fejlesztés területén az Unió valamennyi tevékenységét felölelő többéves keretprogram; a többéves keretprogram egyes tevékenységi területein belül kidolgozott egyedi programok elfogadása; valamint a többéves keretprogramnak az EUMSZ 182. és 183. cikkével összhangban történő végrehajtása érdekében;
                              
                           
                                 c)
                              
                              
                                 arról a pénzügyi szabályozásról, amely többek között meghatározza különösen az Unió költségvetésének az EUMSZ 322. cikkével összhangban történő végrehajtását;
                              
                           
                                 d)
                              
                              
                                 az Unió pénzügyi érdekeit sértő csalás megelőzése és az ellene folytatott küzdelem terén annak érdekében, hogy az EUMSZ 325. cikkének megfelelően hathatós és azonos mértékű védelmet biztosítsanak mind a tagállamokban, mind az Unió valamennyi intézményében, szervében, hivatalában és ügynökségénél.
                              
                           
               
                     (5)
                  
                  
                     Az a döntés, hogy részt vesznek-e vagy sem egy olyan megerősített együttműködésben, mint amely létrehozta az Európai Ügyészséget, az egyes tagállamok önkéntes választásán alapul. Ezért a Szerződések végrehajtása céljából elfogadott uniós jogi aktusok főszabály szerint nem tehetnek különbséget a tagállamok között kizárólag annak alapján, hogy azok részt vesznek vagy nem vesznek részt valamely megerősített együttműködésben. Az uniós jogi aktusok végrehajtása során azonban különbséget lehet tenni a tagállamok között, amennyiben ez objektíven indokolt, például ha valamennyi releváns körülmény figyelembevétele arra utal, hogy a tagállamok a gyakorlatban eltérő szintű védelmet biztosítanak az Unió pénzügyi érdekeinek.
                  
               
                     (6)
                  
                  
                     Az EUSZ megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja: minden polgárnak joga van ahhoz, hogy európai polgári kezdeményezés révén részt vegyen az Unió demokratikus életében.
                  
               
                     (7)
                  
                  
                     E cél elérése érdekében biztosítani kell, hogy az európai polgári kezdeményezés eljárásrendje és feltételei világosak, egyszerűek, felhasználóbarátak és az eszköz jellegével arányosak legyenek, hogy ezáltal bátorítsák a polgárok részvételét és elérhetőbbé tegyék az Uniót.
                  
               
                     (8)
                  
                  
                     A fenti okokból a „SZÜNTESSÜK MEG A CSALÁST és az UNIÓS FORRÁSOKKAL való visszaélést – a döntések, a végrehajtás és a szankciók jobb ellenőrzése révén” elnevezésű javasolt polgári kezdeményezés a 4. cikk (2) bekezdésének b) pontja értelmében nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be, ezért a kezdeményezést nyilvántartásba kell venni. A javasolt polgári kezdeményezés kapcsán támogató nyilatkozatok gyűjthetők, amennyiben a kezdeményezés olyan, a Szerződések végrehajtása céljából előterjesztendő uniós jogi aktusokra vonatkozó bizottsági javaslatokra irányul, amelyek – miközben fokozzák az Unió pénzügyi érdekeinek védelmét – nem tesznek különbséget a tagállamok között kizárólag annak alapján, hogy azok részt vesznek vagy nem vesznek részt az Európai Ügyészség létrehozására vonatkozó megerősített együttműködésben,
                  
               ELFOGADTA EZT A HATÁROZATOT:
         
            1. cikk
            
               (1)   A „SZÜNTESSÜK MEG A CSALÁST és az UNIÓS FORRÁSOKKAL való visszaélést – a döntések, a végrehajtás és a szankciók jobb ellenőrzése révén” elnevezésű javasolt polgári kezdeményezés ezúton nyilvántartásba vételre kerül.
            
            
               (2)   A javasolt polgári kezdeményezés kapcsán támogató nyilatkozatok gyűjthetők, tudomásul véve, hogy a kezdeményezés olyan, a Szerződések végrehajtása céljából előterjesztendő uniós jogi aktusokra vonatkozó bizottsági javaslatokra irányul, amelyek – miközben fokozzák az Unió pénzügyi érdekeinek védelmét – nem tesznek különbséget a tagállamok között kizárólag annak alapján, hogy azok részt vesznek vagy nem vesznek részt az Európai Ügyészség létrehozására vonatkozó megerősített együttműködésben.
            
         
         
            2. cikk
            Ez a határozat 2018. szeptember 27-én lép hatályba.
         
         
            3. cikk
            E határozat címzettjei a „SZÜNTESSÜK MEG A CSALÁST és az UNIÓS FORRÁSOKKAL való visszaélést – a döntések, a végrehajtás és a szankciók jobb ellenőrzése révén” elnevezésű javasolt polgári kezdeményezés szervezői (a polgári bizottság tagjai), akiket KERESZTÉNY Zoltán és FEHÉR Balázs képvisel kapcsolattartóként.
         
         
            Kelt Brüsszelben, 2018. szeptember 19-én.
            
               
                  a Bizottság részéről
               
               Frans TIMMERMANS
               
                  első alelnök
               
            
         
         
            (1)  HL L 65., 2011.3.11., 1. o.